钦定古今图书集成/明伦汇编/氏族典/第385卷 > 李凤
## 钦定古今图书集成/明伦汇编/氏族典/第385卷 > 李凤

按《唐书虢庄王凤传》：“凤字秀成，始王豳，为邓州刺史，
俄徙王，历虢豫、青三州刺史。薨，七子，长子翼嗣为平
阳王。薨子寓嗣。寓无子，爵不传。次子茂融以勇闻，垂
拱中，为申州刺史。黄公撰与越王谋举兵，倚以为助。
时诏诸王公赴东都，茂融称疾不朝，以俟兵期。及得
越王书，仓卒不能应。僚属劝白其书，擢太子右赞善”
大夫，俄为党属所引诛，中宗更以凤孙邕嗣，徙王汴，
累迁卫尉卿。薨，子巨嗣。巨刚锐果决，略通书史，好属
辞。为东畿采访使。其妃即张皇后从女弟，内不睦。巨
选府县官备使令，妃亦引蒲博少年分党，招货贿，桡
政事。宗正卿李遵素私张，发巨赃事，贬遂州刺史。会
段子璋反，道遂州，巨仓卒不知所出，即迎谒，为子璋
所杀。子则之，嗜学，年五十馀，尚执经太学。嗣曹王皋
荐之，贞元二年，繇睦王府长史迁左金吾卫大将军。
坐与从甥窦申善，贬昭州司马。